GRUPĖS piktnaudžiavimo RINKA prevencijos politika

1. TIKSLAS IR TAIKYMO APIMTIS
   1. Grupės piktnaudžiavimo rinka prevencijos politikos (toliau – Politika) tikslai:
      1. užtikrinti su piktnaudžiavimo rinka prevencija susijusių Europos Sąjungos, Lietuvos Respublikos ir Jungtinės Karalystės teisės aktų reikalavimų taikymą;
      2. užtikrinti savalaikį ir teisės aktų nuostatas atitinkantį investuotojams svarbios informacijos atskleidimą;
      3. apibrėžti pagrindines piktnaudžiavimo rinka prevencijos priemones ir užtikrinti jų efektyvų taikymą AB „Ignitis grupė“ (toliau – Bendrovė) ir Bendrovės dukterinėms bendrovėms (įskaitant paskesnių eilių dukterines (patronuojamąsias) bendroves) (toliau kartu – Grupė ar Grupės įmonės).
   2. Politikos taikymo apimtis:
      1. Grupės įmonės, kurių finansinėmis priemonėmis prekiaujama daugiašalėse sistemose, Grupės įmonės, vykdančios prekybą finansinėmis priemonėmis, bei Grupės įmonės, dalyvaujančios apyvartinių taršos leidimų rinkoje;
      2. emitento vadovaujamas pareigas einantys asmenys – emitento vadovai, valdymo ir priežiūros organų nariai; taip pat kiti emitento aukščiausio rango vadovai, kurie turi nuolatinę prieigą prie viešai neatskleistos informacijos;
      3. visi Grupės įmonių darbuotojai, kurie žino ir (arba) gali žinoti ir (arba) sužino emitento viešai neatskleistą informaciją, ir (arba) prekiauja Bendrovės finansinėmis priemonėmis.
2. SĄVOKOS
   1. **MAR** – 2014 m. balandžio 16 d. Europos Parlamento ir Tarybos reglamentas (ES) Nr. 596/2014 dėl piktnaudžiavimo rinka (Piktnaudžiavimo rinka reglamentas, angl. *Market Abuse Regulation*) ir kuriuo panaikinama Europos Parlamento ir Tarybos direktyva 2003/6/EB ir Komisijos direktyvos 2003/124/EB, 2003/125/EB ir 2004/72/EB su paskutiniais pakeitimais, padarytais 2019 m. lapkričio 27 d. Europos Parlamento ir Tarybos reglamentu (ES) Nr. 2019/2115.
   2. **MAR įgyvendinantys ES teisės aktai –** Europos Komisijos MAR įgyvendinimo reglamentai ir kiti dokumentai, tokie kaip: Komisijos deleguotasis reglamentas (ES) 2016/522; Komisijos įgyvendinimo reglamentas (ES) 2016/1055; Komisijos įgyvendinimo reglamentas (ES) 2016/523; Komisijos deleguotasis reglamentas (ES) 2016/960; Komisijos įgyvendinimo reglamentas (ES) 2022/1210.
   3. **Finansinės priemonės** – finansinės priemonės, kuriomis prašoma leisti prekiauti, leidžiama prekiauti ar prekiaujama reguliuojamoje rinkoje arba kitoje daugiašalėje sistemoje ir kurių atžvilgiu taikomi MAR reikalavimai, kaip tai apibrėžta Lietuvos Respublikos finansinių priemonių rinkų įstatyme.
   4. **Emitentas** – įmonė, kurios išleistomis Finansinėmis priemonėmis prašoma leisti prekiauti, leidžiama prekiauti ar prekiaujama reguliuojamoje rinkoje arba kitoje daugiašalėje sistemoje. Šios Politikos taikymo tikslais emitentu laikoma Bendrovė.
   5. **Viešai neatskleista informacija arba VNI (angl. *inside information*)** – MAR 7 straipsnyje nurodyta konkretaus pobūdžio informacija, kuri nėra atskleista viešai, kuri tiesiogiai ar netiesiogiai susijusi su Emitentu arba Emitento išleistomis Finansinėmis priemonėmis ar su jomis susijusiomis prekėmis, kurią atskleidus viešai, tai galėtų turėti didelį poveikį tų Finansinių priemonių ar prekių kainai.
   6. **VNI atskleidimo komitetas –** yra nuolatos veikiantis Grupės ekspertų, turinčių patirties, įgūdžių ir žinių, reikalingų spręsti Grupės VNI valdymo klausimus, komitetas.
   7. **Piktnaudžiavimas rinka** – tai neteisėti veiksmai, kuriais pažeidžiamas sąžiningas finansų rinkos funkcionavimas.
   8. **Vadovaujamas pareigas einantys asmenys** – asmenys, nurodyti MAR 3 straipsnio 25 dalyje.
   9. Kitos Politikoje vartojamos sąvokos suprantamos taip, kaip jos apibrėžtos MAR ir MAR įgyvendinančiuose ES teisės aktuose ir Lietuvos Respublikos teisės aktuose, kurie nurodyti šios Politikos 10 dalyje.
3. BENDROSIOS NUOSTATOS
   1. Ši Politika apibrėžia Emitento vykdomos veiklos principus ir priemones, skirtas įgyvendinti MAR ir kitų teisės aktų reikalavimus, susijusius su tinkama Piktnaudžiavimo rinka prevencija. Politika apima tas prevencijos priemones, kurios gali kelti riziką Emitento veiklos tęstinumui, investuotojų pasitikėjimui Emitentu bei Emitento veiklos skaidrumui.
   2. Esant bet kokiems šios Politikos ir MAR bei kitų teisės aktų prieštaravimas, pirmenybė teikiama teisės aktų nuostatoms.

1. PIKTNAUDŽIAVIMAS RINKA IR PIKTNAUDŽIAVIMO RINKA POŽYMIAI
   1. Piktnaudžiavimo rinka požymiai:
      1. pažeidžiamas pasitikėjimas finansų rinka;
      2. padaroma žala finansų rinkos dalyviams bei finansų rinkos stabiliam funkcionavimui;
      3. pažeidžiamas finansų rinkos skaidrumas, sąžiningas veikimas ir investuotojų lygiateisiškumas;
      4. neigiami piktnaudžiavimo rinka padariniai kyla plataus spektro subjektų ratui.
   2. Draudimai Piktnaudžiauti rinka taikomi visiems fiziniams ir juridiniams asmenims.
   3. Emitentas, Emitento vadovai ir darbuotojai teisės aktų nustatyta tvarka bendradarbiauja su Piktnaudžiavimo rinka tyrimus atliekančiu Lietuvos banku ir kitomis priežiūros bei teisėsaugos institucijomis bei vykdo šių institucijų teisėtus prašymus ir nurodymus.
2. PAGRINDINĖS PIKTNAUDŽIAVIMO RINKA FORMOS
   1. Draudžiama atlikti bet kokius Piktnaudžiavimo rinka veiksmus, kurie apima:
      1. manipuliavimą ar bandymą manipuliuoti rinka;
      2. prekybą ar bandymą prekiauti pasinaudojant VNI;
      3. neteisėtą VNI atskleidimą;
      4. mišrius piktnaudžiavimo rinka veiksmus.
   2. **Manipuliavimas ar bandymas manipuliuoti rinka** – MAR 12 straipsnyje nurodyti veiksmai, kurie apibūdinami kaip bet kokie veiksmai ar jų visuma, kuriais daromas dirbtinis poveikis Finansinių priemonių pasiūlai, paklausai ir (arba) kainai. Manipuliavimo rinka tikslas – suklaidinti investuotojus ir gauti finansinę naudą iš Finansinių priemonių kainų svyravimų.
   3. Pagrindinės manipuliavimo rinka formos:
      1. **manipuliavimas informacija**, kai skleidžiama tam tikro turinio informacija, kuri suklaidina finansų rinkos dalyvius dėl tikrosios Emitento padėties ir (ar) jo išleistų Finansinių priemonių vertės, įskaitant gandų skleidimą (MAR 12 str. 1 d. c) ir d) p.), ir
      2. **manipuliavimas rinka vykdant prekybos veiksmus**, kai prekyba Finansinėmis priemonėmis yra apsimestinė ir teikiamais pavedimais bei sudaromais sandoriais nėra siekiama sukurti tikrąsias teisines pasekmes, tačiau turimas tikslas suklaidinti investuotojus dėl tikrosios Emitento finansinių priemonių pasiūlos, paklausos ir (arba) kainos; arba paveikti Finansinių priemonių kainą mažėjimo ar didėjimo linkme, arba išlaikyti Finansinių priemonių kainą tame pačiame lygyje (MAR 12 str. 1 d.) a) ir b) p.).
   4. Manipuliavimo rinka pasireiškimo veiksmų sąrašas detalizuojamas atskirose gairėse.
   5. **Prekyba ar bandymas prekiauti Finansinėmis priemonėmis pasinaudojant Viešai neatskleista informacija** – MAR 8 straipsnyje nurodyti veiksmai arba jų visuma, kai neteisėtai pasinaudojama asmeniui žinoma VNI turint tikslą gauti finansinės naudos iš asmeniui žinomos informacijos, įsigyjant ar parduodant Finansines priemones, su kuriomis ta informacija yra susijusi, arba modifikuojant pateiktus pavedimus. Draudimo naudotis VNI pagrindinis tikslas – užtikrinti, kad VNI žinantis subjektas negalėtų šia informacija neteisėtai pasinaudoti bei tokiu būdu pažeisti visų finansų rinkos dalyvių lygiateisiškumo principą reikšmingos informacijos apie Emitentą žinojimo prasme.
   6. Pagrindinės pasinaudojimo VNI formos:
      1. **prekybos veiksmai** VNI pagrindu– tai sandorių sudarymo ir (arba) pateiktų pavedimų modifikavimo veiksmai, kurie remiasi asmeniui žinoma VNI (MAR 8 str. 1 d.);
      2. **raginimas** atlikti prekybos veiksmus VNI pagrindu – kai bet kokia forma rekomenduojama, pasiūloma, paskatinama ar patariama asmeniui, kuris neturi teisės susipažinti su VNI, atlikti tam tikrus prekybos Finansinėmis priemonėmis veiksmus, atsižvelgiant į kaltininkui žinomą VNI (MAR 8 str. 2 d.).
   7. **Neteisėtas Viešai neatskleistos informacijos atskleidimas** – MAR 10 straipsnyje nurodyti veiksmai ar jų visuma, kai VNI žinantis asmuo šią informaciją perduoda bent vienam asmeniui, kuris neturi teisės susipažinti su VNI.
   8. VNI atskleidimas kitiems asmenims laikomas teisėtu, jeigu VNI atskleidžiama asmeniui atliekant įprastines su darbu susijusias funkcijas, profesinę veiklą arba pareigas. Šios išimties taikymas turi būti suprantamas siaurąja prasme, kadangi VNI yra Finansinių priemonių kainai itin jautri informacija. Vertinant galimybe pasinaudoti šia išimtimi, būtina atsižvelgti į tai, kad kuo daugiau asmenų žino VNI, tuo didesnė tikimybė, kad ja bus neteisėtai pasinaudota.
   9. Asmens veiksmai, kai jis iš kito asmens gavo VNI ir pasinaudojo šia informacija, patarimu ar skatinimu, taip pat laikomi neteisėtu pasinaudojimu VNI ar VNI atskleidimu, jeigu tas asmuo žino ar turi žinoti, kad šie veiksmai grindžiami VNI.
   10. **Mišrūs Piktnaudžiavimo rinka veiksmai,** tai tokie neteisėti veiksmai, kurie savyje turi kelis Piktnaudžiavimo rinka požymius ir (arba) atitinka kelias Piktnaudžiavimo rinka formas. Paprastai tai tokie atvejai, kai manipuliavimo rinka veiksmus atlieką VNI žinantys asmenys. Kadangi finansų rinkose mišrūs Piktnaudžiavimo rinka veiksmai turi itin didelį potencialą destabilizuoti tinkamą finansų rinkos veikimą bei sukelti plataus spektro neigiamus padarinius, šių veiksmų tinkama prevencija Emitente yra prioritetinė.
3. PAGRINDINĖS PIKTNAUDŽIAVIMO RINKA PREVENCIJOS PRIEMONĖS
   1. Siekiant užtikrinti atitiktį MAR reikalavimams ir Piktnaudžiavimo rinka prevenciją, Grupėje taikomos šios priemonės:
      1. parengiamas VNI sąrašas (nebaigtinis), kaip nurodyta Politikos 6.2 punkte;
      2. sudaromi ir nuolat atnaujinami VNI žinančių asmenų sąrašai (angl. *insider list*);
      3. įsteigiamas nuolat veikiantis VNI atskleidimo komitetas ir nustatomos savalaikio VNI atskleidimo sąlygos;
      4. parengiamas ir nuolat atnaujinamas Vadovaujamas pareigas einančių ir su jais glaudžiai susijusių asmenų sąrašas;
      5. nustatomos priemonės dėl Vadovaujamas pareigas einančių ir su jais glaudžiai susijusių asmenų prekybos Finansinėmis priemonėmis priežiūros;
      6. apibrėžiamos sąlygos dėl potencialiems investuotojams atskleidžiamos informacijos kontrolės;
      7. identifikuojamos kitos organizacinės bei techninės priemonės.
   2. **Viešai neatskleistos informacijos sąrašas**.

6.2.1. VNI sąrašo tikslas – reikšmingos informacijos apie Emitentą ir (ar) jo Finansines priemones tinkamas atskleidimas finansų rinkos dalyviams.

6.2.2. Emitentas sudaro VNI sąrašą, kuris nėra baigtinis, ir kuriame nurodomi VNI atvejai, atitinkantys visus šiuos kriterijus:

6.2.2.1. informacija nėra viešai atskleista teisės aktų nustatyta tvarka;

6.2.2.1. informacija tiesiogiai ar netiesiogiai susijusi su Emitentu ar jo išleistomis Finansinėmis priemonėmis;

6.2.2.3. informacija apima pakankamai konkrečias ir tikslias aplinkybes, kurios yra susiklosčiusios arba galima pagrįstai tikėtis, kad susiklostys ateityje. Informacijos išsamumo kriterijus konkrečiu atveju nėra lemiamas;

6.2.2.4. informacija, ją atskleidus viešai, gali turėti didelį poveikį Finansinių priemonių ar susijusių prekių kainoms, todėl investuotojai būtų linkę atsižvelgti į tokią informaciją priimdami investicinius sprendimus.

6.2.3. Tęstinio proceso tarpinis etapas taip pat gali būti laikomas VNI, jeigu informacija apie šį etapą atitinka Politikos 6.2.2 papunktyje nurodytus visus keturis VNI kriterijus.

6.2.4. VNI identifikavimo ir valdymo reikalavimai detalizuojami atskirose gairėse.

* 1. **Viešai neatskleistą informaciją turinčių asmenų sąrašas**.

6.3.1. VNI turinčių asmenų sąrašo tikslas – neteisėto pasinaudojimo VNI prevencija, informuojant į sąrašą įtrauktus asmenis apie jiems taikomus draudimus, ir Lietuvos banko vykdomos finansų rinkos priežiūros efektyvumo didinimas. Atsižvelgiant į numatytą tikslą, VNI turinčių asmenų sąrašų kokybei Emitente teikiamas prioritetinis dėmesys.

6.3.2. Vadovaudamasis MAR 18 straipsniu, Emitentas sudaro sąrašą asmenų, kurie darbo sutarties ar kitais pagrindais atlikdami užduotis turi galimybę susipažinti su Emitento VNI. Į sąrašą asmenys įtraukiami nedelsiant, atsiradus pagrindui, suteikiančiam asmeniui teisę susipažinti su Emitento VNI.

6.3.3. Sudarydamas VNI turinčių asmenų sąrašą, Emitentas užtikrina šiuos reikalavimus:

6.3.3.1. VNI turintys asmenys skirstomi į tuos, kurie turi galimybę visada susipažinti su Emitento VNI (angl. *permanent insiders*), ir tuos, kurie dėl savo atliekamų funkcijų specifikos su visa ar dalimi VNI turi galimybę susipažinti tam tikrą apibrėžtą laiko tarpą (angl. *event-based insiders*);

6.3.3.2. sąrašas turi atitikti teisės aktuose nustatytus formos ir turinio, taip pat konfidencialumo reikalavimus;

6.3.3.3. sąrašas turi būti atnaujinamas nedelsiant pasikeitus jame nurodytoms aplinkybėms;

6.3.3.4. sąraše nurodyti asmenys turi būti raštu supažindinti su teisine atsakomybe už Emitento VNI neteisėtą atskleidimą, neteisėtą pasinaudojimą ar bandymą pasinaudoti VNI;

6.3.3.5. turi būti užtikrinta nuolatinė galimybė aktualų sąrašą nedelsiant pateikti priežiūros institucijai;

6.3.3.6. sąrašai turi būti tinkamai saugomi teisės aktuose numatytą terminą, t. y. bent penkerius metus nuo tada, kai jie buvo parengti arba atnaujinti.

6.3.4. Tais atvejais, kai Emitentui yra teikiamos tam tikros paslaugos, ir paslaugų teikėjai laikytini Emitento vardu ar sąskaita veikiančiais asmenimis (pavyzdžiui, konsultavimo, apskaitos, audito, kredito reitingų agentūros paslaugas teikiantys asmenys), ir dėl šių paslaugų teikimo asmenims suteikiama prieiga prie Emitento VNI, pareiga parengti VNI turinčių asmenų sąrašą atsiranda tiek Emitentui, tiek paslaugų teikėjui.

**6.4. Viešai neatskleistos informacijos tinkamas viešas atskleidimas**.

6.4.1.Priemonės tikslas – užtikrinti, kad investuotojai su Emitento VNI, atsižvelgiant į jų teisėtus lūkesčius, turėtų galimybę susipažinti aiškiai apibrėžtu būdu, kuo skubiau bei užtikrinant atskleidžiamos informacijos tikslumą, kuris finansų rinkos dalyviams leistų priimti pagrįstus investicinius sprendimus. VNI atskleidimo komitetas, veikiantis pagal Grupės VNI atskleidimo komiteto darbo nuostatus, užtikrina tinkamą VNI valdymą, atskleidimą bei kitų susijusių aspektų priežiūrą.

6.4.2. Vadovaudamasis MAR 17 straipsniu, Emitentas privalo nedelsdamas atskleisti VNI laikydamasis teisės aktų bei šių reikalavimų:

6.4.2.1. informacija viešai turi būti atskleista teisės aktų reikalavimus atitinkančiais būdais (įskaitant prekybos vietas, žiniasklaidą, Emitento tinklalapį), kad kuo platesnė visuomenė ją galėtų greitai, nemokamai ir tuo pačiu metu visoje ES gauti bei įvertinti;

6.4.2.2. Emitento vardu VNI skelbti turi teisę tik įgalioti tai daryti asmenys;

6.4.2.3. VNI turi būti paskelbiama per trumpiausią įmanomą atitinkamos informacijos paskelbimui reikalingą laiko tarpą;

6.4.2.4. atskleidimas turi būti atskirtas nuo Emitento rinkodaros;

6.4.2.5. informacijos atskleidimas gali būti atidėtas tik išskirtiniais atvejais teisės aktuose numatytais pagrindais ir tvarka;

6.4.2.6. iki VNI atskleidimo teisės aktų nustatyta tvarka Emitentas užtikrina VNI konfidencialumą, todėl iki VNI viešo atskleidimo ši informacija negali būti atskleista jokiems asmenims, išskyrus tuos, kurie turi teisę šią informaciją žinoti;

6.4.2.7. Emitento ir jo atstovų vieši pranešimai ir pareiškimai negali apimti VNI iki jos paskelbimo teisės aktų nustatyta tvarka;

6.4.2.8. kita su Emitentu ar jo išleistomis Finansinėmis priemonėmis susijusi informacija, kuri nėra VNI MAR ir šios Politikos prasme, atskleidžiama kitų teisės aktų, reglamentuojančių jos atskleidimą, nustatyta tvarka.

6.4.3. Bendrovė tinkamo VNI atskleidimo investuotojams sritį vertina kaip vieną prioritetinių, kadangi laiku ir tinkamai atskleista VNI didina investuotojų pasitikėjimą Emitentu, finansų rinkos dalyviams suteikia galimybę priimti pagrįstus investicinius sprendimus, užkerta kelią gandų skleidimui bei manipuliavimui informacija.

6.4.4. Oficialaus informacijos atskleidimo mechanizmo egzistavimas aiškiai apibrėžia, nuo kada VNI laikoma tinkamai atskleista, todėl po VNI atskleidimo teisės aktų nustatyta tvarka laikoma, kad atskleista informacija nėra konfidenciali ir apribojimai šios informacijos atžvilgiu nustoja galioti.

6.4.5. Tinkamą VNI atskleidimą detalizuojantys procesai dėstomi atskirose gairėse.

6.5. **Vadovaujamas pareigas einančių ir su jais glaudžiai susijusių asmenų sąrašas.**

6.5.1. Priemonės tikslas – apibrėžti asmenų ratą, kurių prekyba vadovaujamo Emitento Finansinėmis priemonėmis yra svarbi investuotojams, ir kuriems taikoma pareiga viešai atskleisti informaciją apie sudaromus sandorius.

6.5.2. Vadovaudamasis MAR 19 straipsniu, Emitentas sudaro vadovaujamas pareigas einančių ir su jais glaudžiai susijusių asmenų sąrašą, laikydamasis šių principų:

6.5.2.1. sąraše nurodomi Emitento vadovaujamas pareigas einantys asmenys – Emitento vadovas, valdymo ir priežiūros organų nariai; taip pat kiti Emitento aukščiausio rango vadovai, kurie turi nuolatinę prieigą prie VNI ir įgaliojimus priimti vadovo sprendimus, darančius poveikį Emitento būsimai plėtrai ir verslo perspektyvoms;

6.5.2.2. sąraše nurodomi su Vadovaujamas pareigas einančiais asmenimis glaudžiai susiję asmenys (toliau – Glaudžiai susiję asmenys), kaip tai numatyta MAR ir Grupės gairėse;

6.5.2.3. sąraše nurodyti asmenys turi būti raštu supažindinti su jų pareigomis sandorių, susijusių su Emitento Finansinėmis priemonėmis, atžvilgiu. Už tinkamą Glaudžiai susijusių asmenų informavimą dėl jiems taikomų prievolių bei draudimų atsako Emitento Vadovaujamas pareigas einantys asmenys, su kuriais minėti asmenys yra glaudžiai susiję;

6.5.2.4. sąrašas periodiškai, bet ne rečiau kaip kartą per metus, peržiūrimas, siekiant užtikrinti sąrašo aktualumą bei naujai į sąrašą įtrauktų asmenų tinkamą supažindinimą su jiems taikomomis pareigomis.

* 1. **Vadovaujamas pareigas einančių ir su jais Glaudžiai susijusių asmenų sandorių priežiūra.** Priemonės tikslas – Emitento patikimumo ir skaidrumo užtikrinimas, informuojant investuotojus apie Vadovaujamas pareigas einančių ir su jais Glaudžiai susijusių asmenų sandorius dėl vadovaujamo Emitento Finansinių priemonių. Vadovaudamasis MAR 19 straipsniu, Emitentas šių sandorių priežiūros tikslais užtikrina, kad informacija apie Vadovaujamas pareigas einančių ir su jais Glaudžiai susijusių asmenų sandorius, susijusius su Emitento Finansinėmis priemonėmis, būtų tinkamai ir laiku atskleista viešai teisės aktų nustatyta tvarka.
     1. Turi būti užtikrinama, kad Vadovaujamas pareigas einantys asmenys savo ar kitų asmenų naudai nevykdytų prekybos Emitento Finansinėmis priemonėmis draudžiamu prekybos laikotarpiui (toliau – DPL, angl. *closed period*). Emitento DPL kalendorius sudaromas kiekvienais metais, atsižvelgiant į Emitento metinio pranešimo ir kitos reglamentuojamos informacijos skelbimo datas.
     2. Emitentas nenustato papildomų, t. y., teisės aktuose nenumatytų, apribojimų dėl Vadovaujamas pareigas einančių ir su jais glaudžiai susijusių asmenų prekybos vadovaujamo Emitento Finansinėmis priemonėmis.
     3. Vadovaujamas pareigas einančių ir su jais Glaudžiai susijusių asmenų prekybos Finansinėmis priemonėmis detalūs reikalavimas nustatomi atskirose gairėse.
  2. **Potencialiems investuotojams atskleidžiamos informacijos kontrolė**. Priemonės tikslas – rinkos tyrimų (angl. *market sounding*) vykdymas teisės aktuose numatytomis sąlygomis siekiant išvengti galimos Piktnaudžiavimo rinka rizikos. Vadovaudamasis MAR 11 straipsniu, Emitentas, siekdamas iki paskelbimo apie sandorį dėl Finansinių priemonių atkreipti potencialių investuotojų dėmesį į galimą tokį sandorį ir jo sąlygas, pavyzdžiui, sandorio mastą ir kainą, vykdo šiuo tikslu potencialiam investuotojui atskleidžiamos informacijos kontrolę atsižvelgdamas į teisės aktų reikalavimus. Potencialiems investuotojams atskleidžiamos informacijos detalizacija nustatoma atskirose gairėse.

1. KITOS ORGANIZACINĖS IR TECHNINĖS PRIEMONĖS
   1. Jeigu bet kuris Grupės įmonės darbuotojas ar vadovas sužino apie šios Politikos ar susijusių gairių pažeidimą, nustatytų reikalavimų nesilaikymą arba bandymą pažeisti Politikoje nustatytus reikalavimus, jis nedelsiant privalo apie tai informuoti Grupės Atitikties ir verslo rizikos valdymo vadovą.
   2. Emitento VNI turi būti laikoma, su ja dirbama ir ji saugoma tokiu būdu, kad prie jos galėtų prieiti tik tie asmenys, kuriems ši informacija būtina jų su šia informacija susijusioms funkcijoms vykdyti, kad tai nesudarytų sąlygų pertekliniam arba neteisėtam VNI atskleidimui arba perdavimui.
   3. VNI turi būti saugoma atskiruose kataloguose ir (ar) tinklinėse duomenų saugyklose, prieiga prie tokios informacijos turi tik tie asmenys, kuriems ši informacija būtina darbo funkcijoms vykdyti ir kurie yra įtraukti į sąrašą asmenų, turinčių galimybę susipažinti su Emitento VNI.
   4. Jeigu asmeniui, kuris neturi teisės žinoti ar susipažinti su VNI, ši informacija tampa žinoma, minėtas asmuo turi nedelsiant, bet ne vėliau kaip tą pačią dieną, informuoti Grupės Atitikties ir verslo rizikos valdymo vadovą apie tokios informacijos sužinojimo faktą bei su tuo susijusias aplinkybes.
2. APYVARTINIŲ TARŠOS LEIDIMŲ RINKOS DALYVIAI
   1. Europos Sąjungos teisėje[[1]](#footnote-2) numatyti du lygiagretūs Piktnaudžiavimo rinka režimai, taikytini apyvartinių taršos leidimų aukcionams, tačiau MAR numatytos priemonės taip pat turi būti taikomos visose pirminėse ir antrinėse apyvartinių taršos leidimų rinkose, taip pat ir tais atvejais, kai aukcione parduodami produktai nėra Finansinės priemonės.
   2. Grupės įmonės, kurios dalyvauja apyvartinių taršos leidimų rinkoje, nepriklausomai nuo to, ar jos taip pat yra ir Emitentai, privalo vadovautis apyvartinių taršos leidimų rinkos dalyviams taikomais specialiais MAR reikalavimais, susijusiais su:
      1. reikalavimu tinkamai atskleisti VNI, taip pat su VNI atskleidimo atidėjimu susijusiomis procedūromis;
      2. draudimu neteisėtai naudotis VNI ar šią informaciją neteisėtai perduoti; 3) draudimu manipuliuoti ar bandyti manipuliuoti rinka;
      3. VNI žinančių asmenų sąrašų sudarymu;
      4. Vadovaujamas pareigas einančių ir su jais glaudžiai susijusių asmenų sandoriams taikomais reikalavimais, ir
      5. potencialiems investuotojams atskleidžiamos informacijos valdymu.
   3. Šios specialios apyvartinių taršos leidimų rinkos dalyviams skirtos nuostatos Grupės įmonėms taikomos, jei Grupės mastu praėjusiais kalendoriniais metais viršytos MAR 17 straipsnio 2 dalies pagrindu nustatytos kurą deginančių įrenginių veiklos minimalios ribos, kurios numatytos Komisijos deleguotame reglamente (ES) [2016/522](https://eur-lex.europa.eu/legal-content/LT/TXT/?uri=CELEX%3A32016R0522).
   4. Grupės įmonės, vykdančios prekybą apyvartiniais taršos leidimais, vadovaujasi šios Politikos nuostatomis bei parengia reikalingus dokumentus, užtikrinančius šios Politikos ir kitų su Piktnaudžiavimo rinka prevencija susijusių teisės aktų tinkamą įgyvendinimą.

1. BAIGIAMOSIOS NUOSTATOS
   1. Įgyvendinant Politiką ir MAR reikalavimus Grupės mastu ir (ar) atskirų Grupės įmonių, kurioms taikomi Politikos reikalavimai, mastu priimami vidaus teisės aktai ir kitokie sprendimai, taikomos kitos priemonės, būtinos Piktnaudžiavimo rinka prevencijai.
   2. Grupės įmonių, kurioms taikoma Politika, darbuotojai bei Vadovaujamas pareigas einantys asmenys supažindinami su Politikos nuostatomis ir jos nuostatas įgyvendinančiais vidaus teisės aktais Grupėje nustatyta tvarka.
   3. Už šios Politikos ir jos pakeitimų parengimą bei savalaikį Politikos pakeitimų inicijavimą atsakingas Grupės Atitikties ir verslo rizikos valdymo vadovas.
   4. Už tinkamą Politikos įgyvendinimą ir kontrolę Grupės mastu atsako Grupės Atitikties ir verslo rizikos valdymo vadovas. Politikos įgyvendinimą Grupės įmonėse vykdo Atitikties ir verslo rizikos valdymo funkcinės srities darbuotojai, jei darbuotojo įmonėje nėra – už įgyvendinimą atsako Atitikties ir verslo rizikos valdymo funkcinės srities vadovas arba jo paskirtas darbuotojas.
   5. Už Politikos nevykdymą ar netinkamą vykdymą Grupės įmonių darbuotojams gali būti skiriama drausminė nuobauda.
   6. Politika skelbiama viešai Bendrovės interneto svetainėje.
2. SUSIJĘ TEISĖS AKTAI

*Piktnaudžiavimo rinka reglamentas (ES) Nr.* [*596/2014*](https://eur-lex.europa.eu/legal-content/LT/TXT/?uri=CELEX:02014R0596-20210101)

*Komisijos įgyvendinimo reglamentas (ES)* [*2022/1210*](https://eur-lex.europa.eu/legal-content/LT/TXT/?uri=CELEX:32022R1210)

*Komisijos deleguotasis reglamentas (ES)* [*2016/522*](https://eur-lex.europa.eu/legal-content/LT/TXT/?uri=CELEX%3A32016R0522)

*Komisijos įgyvendinimo reglamentas (ES)* [*2016/523*](https://eur-lex.europa.eu/legal-content/LT/TXT/?uri=CELEX%3A32016R0523)

*Komisijos deleguotasis reglamentas (ES)* [*2016/960*](https://eur-lex.europa.eu/legal-content/LT/TXT/?uri=CELEX%3A32016R0960)

*Komisijos įgyvendinimo reglamentas (ES)* [*2016/1055*](https://eur-lex.europa.eu/legal-content/LT/TXT/?uri=CELEX%3A32016R1055)

*Lietuvos banko patvirtintos Informacijos atskleidimo* [*taisyklės*](https://www.e-tar.lt/portal/lt/legalAct/94a4aec0875511e7a3c4a5eb10f04386/asr)

*Lietuvos banko patvirtintos Informacijos atskleidimo* [*gairės*](https://www.lb.lt/uploads/documents/docs/39976_e35d8d104d25c9c6a1e1660bba7edd04.pdf)

*Jungtinės Karalystės priežiūros institucijos (UK FCA) piktnaudžiavimo rinka reguliavimas (*[*nuoroda*](https://www.fca.org.uk/markets/market-abuse/regulation)*)*

1. Komisijos reglamentas (ES) Nr. [1031/2010](https://eur-lex.europa.eu/legal-content/LT/TXT/?uri=CELEX:02010R1031-20191128), OJ L 302, 18.11.2010, p. 1–41. [↑](#footnote-ref-2)